Document ID: /roh_data/filtered/fineweb-2-filterrobots_roh.jsonl.gz/72688

Moda
Trends datti probabel en tut las spartas pussiblas. Il pli enconuschent èn trends dentant probabel tar la moda. Cunzunt tar la moda da dunnas pari da dar il pli savens midadas. Sch'ins tschertga sin Google suenter trends da moda 2023, vegn gia bainspert la proposta «Was trägt Frau 2023»?
Trends da moda – vestgadira da dunnas
La dunna moderna porta quest onn verd e quai en tut ils tuns. In blazer stgir verd, in jupe da satin cler verd u ina giacca en colur da mistgel s'auda tenor stylistas e stylists en mintga gardaroba. Ina buna nova datti era per tut quels ch'èn gia ids l'onn passà cun la moda e cumprà resti en colur pinca – la colur 2022 resta numnadamain era 2023 actuala.
Moda na pertutga dentant betg mo dunnas. Era ils umens duessan savair, co ch'igl è da sa vestgir andantamain.
Trends da moda – vestgadira dad umens
Nagut fauss fa l'um quest onn cun purtar denim. Cumbinar chautschas da jeans cun ina giacca dal medem material – nagin problem. Vestas e gilets èn era bainvesids. Gia il 2022 è il stil da resti dals onns 90 e 2000 stà en il trend e quel vegn – almain tar las chautschas per umens – a restar. Las chautschas largias che vegnan gugent purtadas uschè giudim il tgil ch'ins vesa las chautschas suten, vegn ins era anc a vesair il 2023.
Musica
Quest onn vegn la musica inspirada d'elements dals onns 90. In exempel è la chanzun da Beyonce «Break my Soul», che consista d'elements da la chanzun «Show me love» da l'onn 1990. Ubain «Miss you» dal dj tudestg Southstar. Omaduas chanzuns èn gia vegnidas edidas l'onn passà, dentant vegni tenor experts ed expertas probabel anc a dar dapli chanzuns inspiradas da la musica da house e tecno dals onns 90.
Amur
Sch'ins crai ad ina retschertga da las trais pli grondas apps da dating datti era trends tar l’amur. Qua hai num quest onn: Metter cunfins, bainspert discurrer davart ils agens basegns. Relaziuns a lunga distanza vegnan pli acceptadas ed era esser sensibels e mussar sentiments è en il trend.
Bavrondas
E sco davos datti anc ina recumandaziun per il proxim sitg en la bar u ustaria. Il 2023 na vegn betg pli bavì Aperol Spritz, mabain sche pussibel tschernì ina spirituosa locala, producida a moda persistenta. Ma tge che na dastga en nagin cas mancar: In zichel chili per far recent il drink. Forsa che quai drink gida lura era gist da discurrer tar il proxim date dals sentiments e desideris.
!
Ma era sche tut quellas chaussas paran d'esser actualas quest onn, na rendi betg d’adina vulair suandar. Pertge sco la tatta di: Quai ch'è oz el trend era gia avant onns moda. Uschia ston ins – almain tar il resti – mo salvar la gardaroba per ils proxims 20 onns e spetgar enfin ch'ella vegn puspè actuala.